太極十三勢

《十三势》

长拳者，如长江大海，滔滔不绝。十三势者，掤、履、挤、按，采、列、肘、靠，此八卦也。进、退、顾、盼、定，此五行也。合而言之曰十三势者。
掤履挤按，即坎离震兑，四方也。 采挒肘靠，即干坤艮巽，四斜角也。 进退顾盼定，即火水木金土。

《十三势行功歌诀》

十三势来莫轻视，命意源头在腰际；变转虚实须留意，气遍身躯不少滞。

静中触动动犹静，因敌变化示神奇；势势存心揆用意，得来不觉费工夫。

刻刻留心在腰间，腹内松净气腾然；尾闾中正神贯顶，满身轻利顶头悬。

仔细留心向推求，屈伸开合听自由；入门引路须口授，功夫无息法自修。

若言体用何为准? 意气君来骨肉臣；详推用意终何在? 益寿延年不老春。

歌兮歌兮百四十，字字真切意无遗；若不向此推求去，枉费工夫贻叹息。

《十三势行功心解》

以心行气，务令沉着，乃能收敛入骨。以气运身，务令顺遂，乃能便利从心。精神能提得起，则无迟重之虞，所谓顶头悬也。意气须换得灵，乃有圆活之趣，所谓变转虚实也。发劲须沉着松净，专主一方。立身须中正安舒，支撑八面。
行气如九曲珠，无往不利（或无微不利）。运劲如百炼钢，何坚不摧。形如搏兔之鹘，神如捕鼠之猫。静如山岳，动若江河。蓄劲如开弓，发劲如放箭。曲中求直，蓄而后发。力由脊发，步随身换。收即是放，连而不断。往复须有折叠，进退须有转换。极柔软，然后极坚刚；能呼吸，然后能灵活。气以直养而无害，劲以曲蓄而有余。心为令，气为旗，腰为纛。先求开展，后求紧凑，乃可臻于缜密矣。
又曰：彼不动，己不动；彼微动，己先动。似松非松，将展未展，劲断意不断。
又曰：先在心，后在身；腹松净，气敛入骨，神舒体静，刻刻在心。切记一动无有不动，一静无有不静。牵动往来气贴背，而敛入脊骨。内固精神，外示安逸。迈步如猫行，运劲如抽丝。全身意在精神，不在气，在气则滞。有气者无力，养气者纯刚。气如车轮，腰似车轴。